Allister behou kontinuïteit na Baai-sege; Hougaard enigste veranderingFrancois Hougaard – enigste verandering. (Foto: GB Jordaan) Seker een van die vernaamste lesse wat Allister Coetzee vanjaar van Brenden Venter en Franco Smith geleer het, is kontinuïteit. Nadat Coetzee verlede jaar gereeld aan die span getorring het, selfs ná hulle gewen het, is daar dié keer net een verandering aan die Springbokspan wat Saterdag (21:40 SA tyd) in Salta weer teen Argentinië in die Rugbykampioenskap speel. Dit is genoodsaak deur die besering van Ross Cronjé. Francois Hougaard vervang Cronjé op skrumskakel – en nodeloos om te meld, Hougaard se plek op die bank word deur Rudy Paige ingeneem. Cronjé het sy enkel in verlede week se eerste toets in Port Elizabeth beseer en het in Johannesburg agtergebly waar hy behandeling by die Goue Leeus ondergaan. Salta is nie vir die Bokke ŉ gunstelingveld nie. In 2014 het Jean de Villiers se span met 33-31 deurgeskraap en in 2016 het die Springbokke 24-26 in hulle enigste ander wedstryd op dié veld verloor. Die Springbokspan – Andries Coetzee, Raymond Rhule, Jesse Kriel, Jan Serfontein, Courtnall Skosan, Elton Jantjies, Francois Hougaard, Uzair Cassiem, Jaco Kriel, Siya Kolisi, Franco Mostert, Eben Etzebeth (kaptein), Coenie Oosthuizen, Malcolm Marx, Beast Mtawarira. Bank: Bongi Mbonambi, Steven Kitshoff, Trevor Nyakane, Pieter-Steph du Toit, Jean-Luc du Preez, Rudy Paige, Curwin Bosch, Damian de Allende.